b'\n_START_ARTICLE_\nDializ\xc4\x97\n_START_SECTION_\nTyrimas\n_START_PARAGRAPH_\nLigoniams atliekami kraujo tyrimai. Stebimas kraujo hemoglobino, kreatinino, \xc5\xa1lapalo, kalcio, fosforo, kalio, gele\xc5\xbeies, feritino kiekis. Tyrimai kartojami kiekvien\xc4\x85 m\xc4\x97nes\xc4\xaf, apskai\xc4\x8diuojamas dializ\xc4\x97s m\xc4\x97nesio efektyvumo rodiklis. Jei dializ\xc4\x97 neefektyvi, ilginamas proced\xc5\xabros laikas, da\xc5\xbenis, parenkamos ir kei\xc4\x8diamos dializatori\xc5\xb3 membranos. Kas ketvirt\xc4\xaf tiriamas paraskydin\xc4\x97s liaukos hormonas, kurio kiekis da\xc5\xbenai b\xc5\xabna padid\xc4\x97j\xc4\x99s dializ\xc4\x97mis gydomiems ligoniams. \xc5\xbdinodamas \xc5\xa1io hormono koncentracij\xc4\x85, gydytojas gali paskirti tinkam\xc4\x85 vitamino D doz\xc4\x99.\n_START_SECTION_\nKomplikacijos\n_START_PARAGRAPH_\nTaikant \xc5\xa1iuolaikines hemodializes ir peritonines dializes, komplikacij\xc5\xb3 pasitaiko retai. Ligoniai paprastai gerai toleruoja proced\xc5\xabras. Hemodializ\xc4\x97s proced\xc5\xabros metu ligonius gali varginti m\xc4\x97\xc5\xa1lungiai, gali suma\xc5\xbe\xc4\x97ti kraujosp\xc5\xabdis, ta\xc4\x8diau patyrusiam gydytojui stebint, \xc5\xa1ie simptomai greitai pa\xc5\xa1alinami. Ligoniams, gydomiems hemodializ\xc4\x97mis, didesn\xc4\x97 kraujavimo rizika, nes proced\xc5\xabros metu skiriamas heparinas, kuris apsaugo nuo kraujo sukre\xc5\xa1\xc4\x97jimo dializ\xc4\x97s ma\xc5\xa1inoje. Tod\xc4\x97l operacijas ar net dant\xc5\xb3 traukim\xc4\x85 reik\xc4\x97t\xc5\xb3 atid\xc4\x97ti dienai tarp dializi\xc5\xb3, o ne dializ\xc4\x97s dien\xc4\x85. Galimos fistul\xc4\x97s komplikacijos: stenoz\xc4\x97, tromboz\xc4\x97. Pagrindin\xc4\x97 peritonin\xc4\x97s dializ\xc4\x97s komplikacija \xe2\x80\x93 pilvapl\xc4\x97v\xc4\x97s u\xc5\xbedegimas. Tada atsiranda pilvo skausmai, padid\xc4\x97ja ligonio svoris, i\xc5\xa1pilamas i\xc5\xa1 pilvo ertm\xc4\x97s skystis b\xc5\xabna drumstas. \xc5\xa0i komplikacija pasitaiko d\xc4\x97l nesteriliai atliekamos proced\xc5\xabros. D\xc4\x97l padid\xc4\x97jusio spaudimo pilvo ertm\xc4\x97je, ligoniams gali atsirasti pilvo sienos i\xc5\xa1var\xc5\xbea. Kitos komplikacijos yra retos.'